Hartseer man gee sy troue vir vreemdes | Netwerk24
Hartseer man gee sy troue vir vreemdes
Deur Kelly Minnie 09 Augustus 2020 00:00
Sy huwelik is op die rotse nog voordat hulle hul bruilof kon vier en toe besluit Matthew Boshoff om sy klaar­betaalde troue weg te gee.
Matthew Boshoff (26) gee sy droomtroue weg nadat hy en sy vrou besluit het om te skei. Foto: Verskaf
Hy het pas aangekondig hy wil die volle troupakket ter waarde van R40 000 aan 'n ander paartjie skenk.
"Tye is moeilik en mense het nie geld nie. Ek kan maar netsowel iets goeds doen vir iemand in hierdie tyd," het die 26-jarige Boshoff op Jacaranda FM se Scenic Drive with Rian gesê. Hy wag nou vir aansoeke van voornemende troupare.
As dit nie vir Covid-19 was nie, het hy en sy Franse verloofde in Maart al getrou.
Maar toe ry die inperking hul planne in die wiele. Hulle moes die bruilof met 60 gaste by Makiti Wedding Venues by Muldersdrift uitstel.
Soos baie ander bruidspare het hulle 'n klein troue by Boshoff se ma se huis in Johannesburg gehou om die huwelik wettig te bevestig en beplan om later die okkasie met die beplande seremonie te vier. Sy bruid is direk ná die troue terug Frankryk toe omdat haar visum tydens die inperking sou verval. Die vyf maande se afstand was egter nie goed vir die pasgetroudes nie en hulle het onlangs besluit om te skei. Ongelukkig was die troue reeds betaal en hulle kan nie 'n terugbetaling kry nie. Dis wat hom toe laat besluit het om dit weg te gee.
As jy dink jy verdien hierdie pakket of jy weet van 'n paartjie wat dit regtig verdien, stuur 'n e-pos aan Boshoff by mattbscarabit@gmail.com.